‘Kapers’ vas na hoëspoed-jaagtogFoto: SAPD Lt.kol. André Traut, woordvoerder van die polisie, het gesê polisiebeamptes het Maandag ŉ voertuig gewaar met dieselfde beskrywing as ŉ voertuig wat vroeër die maand in Kleinvlei gekaap is. Polisiebeamptes het die Chevrolet LDV dopgehou waar dit naby ŉ sakeperseel parkeer was. Volgens Traut het die polisiebeamptes ook ŉ verdagte motor opgemerk wat die gebied gepatrolleer het. “Daar word vermoed die persone in die onderskeie verdagte motors het bewus geword van die polisiebeamptes se teenwoordigheid voordat hulle weggejaag en die polisie hulle agternagesit het,” het Traut gesê. “Die Chevrolet LDV was in ŉ botsing betrokke op die hoek van Tienie Meyer- en Robert Sobukweweg en twee mans, in hulle 20’s, is in hegtenis geneem. ŉ Ongelisensieerde vuurwapen is in hulle besit gevind. Die ander motor het ook stilgehou maar die insittendes is nie in hegtenis geneem nie, aangesien hulle nie aan ŉ misdaad verbind kon word nie,” het Traut gesê. Die verdagtes sal binnekort in die hof verskyn. Foto: SAPD